als_Latn dik_Latn sag_Latn
Ambasadori i SHBA-së në Tiranë, Aleksandër Arvizu, u shpall sot “Qytetar Nderi” i Elbasanit. Në ceremoninë e organizuar me këtë rast në Teatrin “Skampa”, kryetari i Bashkisë, Qazim Sejdini, vlerësoi kontributin që ka dhënë Ambasada Amerikane në shumë projekte në qytetin e Elbasanit, si edhe siguroi ambasadorin Arvizu për mbështetjen që bashkia do t’i japë në të ardhmen vullnetarëve të Korpusit të Paqes. Në emër të qeverisë shqiptare përshëndeti zëvëndëskryeministri Niko Peleshi, i cili në fjalën e tij vlerësoi marrëdhëniet e mira që ka Shqipëria me Amerikën. “Ambasadori amerikan ka ditur të çojë përpara klimën e marrëdhënieve të mira të Shqipërisë me SHBA, ka ditur të përcjellë jo vetëm në nivel dypalësh qeveritar, por edhe tek çdo njeri i thjeshtë mesazhe të qarta për integrimin e Shqipërisë”, tha zv/kryeministri Peleshi.
Ndërsa ambasadori i SHBA-së, Aleksandër Arvizu, u shpreh se ndihet i nderuar që ka marrë titullin “Qytetar nderi” i Elbasanit. Ai falenderoi të pranishmit dhe qytetarët elbasanas për mikrpitjen që i kanë dhënë në veçanti Vullnetarëve të Korpusit të Paqes, si edhe realizimin e një sërë projektesh që kjo ambasadë ka realizuar në Elbasan. “SHBA-ja dhe Shqipëria nuk janë vetëm dy aleate, por dy mike që ndajnë aspirata të përbashkëta. Roli i shoqërisë civile e qytetarëve të zakonshëm është i rëndësishëm për të siguruar që shëndeti i cilësdo demokraci, por në demokraci të reja dhe me zhvillim të shpejtë si Shqipëria, angazhimi qytetar, është absolutisht jetik. Sikurse secili prej jush e di, demokracia nuk mund të imponohet nga lartë, është diçka që duhet të mbështetet e të përqafohet nga çdo qytetar individualisht dhe nga shoqëria si e tërë, sikurse e ka bërë Shqipëria”, theksoi Arvizu.
Shqipëria, vijoi ai, po bën përparim të pamohueshëm dhe të pagabueshëm, por vazhdimi i reformave qeverisëse është thelbësore. “Ka një nevojë jetike për të përmirësuar situatën financiare të qeverive vendore, një pjesë e madhe e kësaj përgjegjësie mbetet e qeverisë qëndrore, veçanërisht per përmirësimin e mënyrës se si mblidhen e ku ndahen të ardhurat, në të njëjtën kohë është e rëndësishme që qeverisja vendore të përmirësojë eficensën e saj, të zvogëlojë humbjen dhe klientelizmin dhe të përqendrohet në të shërbyerit e qytetarëve”, tha Arvizu.
als_Latn als_Latn als_Latn